Noor Azizah

Datin Noor Azizah binti Dato' Seri Azizul Hassan atau lebih dikenali sebagai Noor Azizah (26 Mac 1947 – 7 April 2025) merupakan seorang bekas pelakon di Malaysia.

Kehidupan awal 
Noor Azizah dilahirkan pada 26 Mac 1947 di Kinta, Ipoh, Perak, merupakan anak kepada O.K.K Panglima Kinta Seri Amar Bangsa Diraja Dato' Seri Azizul Hassan Bin Haji Abdul Rani yang merupakan seorang pegawai kanan polis dan Orang Besar Jajahan Kinta.

Kerjaya 
Pada tahun 1965 bermulalah sejarah pembabitannya dalam dunia filem. Beliau menjadi pelakon tambahan dalam filem sulungnya iaitu Dayang Senandong arahan Jamil Sulong. Sebaik selesai filem itu, beliau ditawarkan pula filem Sri Andalas (1966) arahan S. Kadarisman. Kemudian, muncul dalam filem ketiga, A-Go-Go '67 (1967). Untuk filem ini beliau 'dinaikkan pangkat' apabila disenaraikan sebagai pelakon utama. Filem A-Go-Go '67 arahan Omar Rojik membariskan Ahmad Nisfu, Aziz Jaafar, Normah Zainal, S. Shamsuddin, Kuswadinata, Ali Fiji, M. Rafiee, Ibrahim Pendek dan Habsah Buang. Sejak itulah, beliau tidak menoleh ke belakang lagi terhadap dunia lakonan.https://ladybosz.com/2024/10/19/rahsia-noor-azizah-dengan-p-ramlee/

Ketika berada dalam zaman keemasannya itu, secara tiba-tiba beliau menyatakan hasrat menarik diri daripada dunia filem. Niatnya itu dibatalkan selepas dipujuk Perdana Menteri Malaysia pertama, Tunku Abdul Rahman Putra Al-Haj (Almarhum) yang kemudian memilihnya berlakon dalam filem Raja Bersiong (1968). Bagi Noor Azizah, beliau berasa bertuah kerana Tunku sudi memilihnya untuk memegang watak penting bersama Sarimah, Zaiton, Rahmah Rahmat dan Normadiah.

Apabila studio Malay Film Productions, Jalan Ampas Singapura ditutup pada lewat tahun 60-an, kerjaya seni beliau seolah-olah terhenti kerana penghijrahan pelakon dan pengarah ke Kuala Lumpur. Beliau kemudian dilamar Omar Rojik untuk muncul dalam filem arahan pertamanya di Kuala Lumpur. Beliau yang masih menetap di Johor Bahru dipujuk oleh Jaafar Abdullah supaya menetap di Kuala Lumpur. Kebetulan, bapanya yang ketika itu pegawai polis ditukarkan ke Klang. Ini mencerahkan harapannya untuk meneruskan kerjaya seninya. 

Menerusi Studio Merdeka di Hulu Klang, Noor Azizah muncul dalam banyak filem seperti Kembang Layu (1970) dan Durjana (1971). Semasa di puncak kegemilangannya, Noor Azizah sering digandingkan dengan Ahmad Mahmud atau Ed Osmera selain P. Ramlee. Pada tahun 1969, Noor Azizah diberi penghormatan oleh P. Ramlee kerana diberikan dua watak dalam filem Enam Jahanam keluaran Studio Merdeka, Kuala Lumpur iaitu sebagai Masmera dan Mastika. Masmera ialah isteri kepada seorang peniaga dan pendekar terkenal bernama Tantari (P. Ramlee). Turut berlakon dalam filem tersebut ialah seniman Yusof Latiff sebagai Damburi. 

Selain Enam Jahanam, P. Ramlee mengambilnya berlakon dalam filem Dr. Rushdi (1970) dan Jangan Tinggal Daku (1971). Sebelum itu, Jins Shamsuddin menggandingkannya bersama P. Ramlee dalam filem arahan pertamanya Di-Belakang Tabir (1970). Filem lain yang pernah dibintanginya ialah Perintah Seri Paduka (1970), Kalau Berpaut Di Dahan Rapuh (1971), Sayang Anakku Sayang (1976), Cinta dan Lagu (1976) dan Pendekar (1977). 

Selain filem terbitan tempatan, beliau pernah membintangi filem Thailand bertajuk Vendetta, selain dua filem terbitan Indonesia iaitu Jangan Kau Tangisi dan Malin Kundang selain pernah muncul dalam siri TV Australia, Bailey's Birds.

Hinggalah pada era 80-an, Noor Azizah masih mewarnai dunia filem dan drama TV. Namun sejak sedekad lalu, namanya semakin sepi sehinggalah tampil semula sebagai artis undangan dalam filem Soal Hati arahan Othman Hafsham pada 2000.

Filemografi

Filem
 Tahun Tajuk Watak Catatan 1965 Dayang Senandong  Puteri Mawarni Filem pertama, pelakon tambahan  1966 Sri Andalas Melor1967 A-Go-Go '67 Fauziah  Antara Dua Nisan 1968 Raja Bersiong  Nangti 1969 Tunggal Dang Merdu  6 Jahanam Masmera / Mastika Kalau Berpaut Di Dahan Rapuh Mona1970 Di-Belakang Tabir  Faridah / Hamidah Kembang Layu  Normala Perintah Seri Paduka Dr. Rushdi  Karmila 1971 Jangan Tinggal Daku  Tahirah Durjana Malin Kundang  Ditemukan dengan bintang filem utama Indonesia, Rano Karno 1972 Belang Pertanda  1974 Jangan Kau Tangisi Filem Indonesia 1976 Sayang Anakku Sayang Noraini  Cinta dan Lagu  1977 Pendekar  1978 Dendam Perawan 2000 Soal Hati Puan Zaiton  Filem terakhir, penampilan khas 

Drama
 Tahun Tajuk Watak Saluran TV 1979 Bailey's Bird  Doktor Susan Lim Seven Network

Kematian
Datin Noor Azizah Azizul Hassan menghembuskan nafas terakhir di kediaman keluarganya di Ipoh, Perak pada pukul 3 pagi, 7 April 2025.

Pemergian seniwati berusia 78 tahun itu disahkan adiknya, Puteh Zabidah yang memaklumkan pada awalnya Allahyarham mengalami sesak nafas secara tiba-tiba.https://ladybosz.com/2025/04/12/sebaknya-hasrat-terakhir-noor-azizah-tercapai/

Rujukan

Pautan luar


Kategori:Pelakon Melayu
Kategori:Pelakon wanita Malaysia
Kategori:Kelahiran 1947
Kategori:Kematian 2025
Kategori:Orang dari Perak
Kategori:Orang Malaysia berketurunan Melayu
Kategori:Muslim Malaysia
Kategori:Pelakon wanita Malaysia abad ke-20
Kategori:Pelakon filem Malaysia
Kategori:Pelakon televisyen Malaysia
Kategori:Warga Studio Jalan Ampas